b'\n_START_ARTICLE_\nPladevibrator\n_START_PARAGRAPH_\nEn pladevibrator, af og til kaldet en stamper er en maskine der bruges til at pakke jord, sten eller asfalt der ligger l\xc3\xb8st. I princippet er effekten den samme som med en vejtromle, men pladevibratoren har visse fordele hvad ang\xc3\xa5r st\xc3\xb8rrelse og effekten i forhold til st\xc3\xb8rrelsen._NEWLINE_Maskinen har som regel en benzindrevet motor der driver et svinghjul. Ved hj\xc3\xa6lp af uj\xc3\xa6vn v\xc3\xa6gtfordeling i svinghjulet f\xc3\xa5r man bundpladen til at vibrere, og denne vibration ryster underlaget sammen ved at de mindre korn falder ned i hulrum mellem de st\xc3\xb8rre korn. H\xc3\xa5ndtaget er affjedret for at modvirke at vibrationerne overf\xc3\xb8res direkte til arbejderen, men en del vibration kan ikke undg\xc3\xa5s, og det anbefales at holde pauser j\xc3\xa6vnligt og ikke arbejde for mange timer om dagen med maskinen. Som regel er h\xc3\xb8rev\xc3\xa6rn p\xc3\xa5budt._NEWLINE_Ved k\xc3\xb8rsel p\xc3\xa5 v\xc3\xa5dt underlag tr\xc3\xa6kkes vandet op til overfladen og kan i v\xc3\xa6rste fald danne en kviksandslignende substans.'